**Lányok Napja az atomerőműben**

A Nők a Tudományban Egyesület idén is megszervezte a Lányok Napja rendezvényt, amihez az atomerőmű is csatlakozott saját szervezésében.

A program honlapján a szervezők a jelentkezőknek ezt kínálták:

A Lányok Napja egy interaktív nyílt nap, melynek során a program résztvevői - középiskolás lányok - betekintést nyerhetnek egy-egy, Magyarországon vezető szerepet betöltő vállalat, cég, intézmény vagy egyetemi laboratórium életébe.

A lányoknak az új ismeretek megszerzésén túl lehetőségük nyílik a tapasztalatgyűjtésre, továbbá megismerhetnek olyan nőket, akik már sikeres karriert futottak be a kutatásban, illetve a mérnöki pályán.

A kivitelezésben annyi módosulás történt, hogy hozzánk a szekszárdi székhelyű, Edutop Szakközépiskola és Szakiskola OKJ-s képzésben résztvevő, végzős logisztikusai látogattak el, akik már túl vannak egy pályaválasztáson.

A hatfős csapat első körben a WiN Hungary négy helyi tagjával találkozott. A kötetlen beszélgetés alatt a lányok a WiN-esek rövid szakmai bemutatkozásán keresztül hallhattak a munkában elérhető lehetőségekről. A lányok szavaiból már érezhető volt, hogy hamarosan munkába állnak, többször említették az elhelyezkedés bizonytalanságát.

A beszélgetést az atomerőmű jelenéről és jövőjéről szóló előadás követte, majd pedig a látogató központ kiállításának megtekintése.

A program második részében az atomerőmű Környezetellenőrző Laboratóriumába látogattak el a lányok, ahol Lencsés András sugárvédelmi mérnök kalauzolt körbe házigazdaként.

A tartalmas programot egy finom ebéd zárta.

Reméljük, hogy a sok-sok átadott információ termékeny talajra hullt, és hasznosul a jövőben!

A program lebonyolításában TLK részéről Sipos‑Szabó Csilla, a WiN Hungary részéről Bódis Zoltánné, Turánszki Larisza, Weisz Márta és Ágh Mária vettek részt.

 Csoportkép a TLK-ban

Beszélgetés Lányok

 Beszélgetés WiN Hungary

 Az A7-es állomáson Lencsés Andrással